ഇഷ്ടമുടിയാകാന് അഷ്ടമുടി പുനരുജ്ജീവനത്തിനു ജനകീയ തുടക്കം കൊല്ലം അഷ്ടമുടിക്കായല് പുനരുജ്ജീവന പദ്ധതിയുടെ ഭാഗമായ ശുചീകരണ യജ്ഞത്തിനു ഗാന്ധിജയന്തി ദിനത്തില് ജനകീയ തുടക്കം. 15 ടണ്ണിലേറെ മാലിന്യമാണ് നീക്കിയത്. ലിങ്ക് റോഡ് പരിസരം, ആശ്രാമം പരിസരം, അഡ്വൈഞ്ചര് പാര്ക്ക് തുടങ്ങി കോര്പറേഷന് പരിധിയിലെ 16 കായല്ത്തീരങ്ങളിലാണ് ശുചീകരണ പ്രവര്ത്തനങ്ങള് തുടങ്ങിയത്. വള്ളങ്ങളില് മീന്പിടിത്ത കക്കാവാരല് തൊഴിലാളികള് കായലിന്റെ അടിത്തട്ടിലടിഞ്ഞികൂടിയ പ്ലാസ്റ്റിക് ശേഖരിച്ചു. പ്ലാസ്റ്റിക് മാലിന്യങ്ങള് ക്ലീന് കേരള കമ്ബനിക്ക് കൈമാറാനായി മാറ്റി. കണ്ടല്ക്കാടുകള്ക്കിടയില് ചത്ത കോഴികളെ കൂട്ടത്തോടെ നിക്ഷേപിച്ചതടക്കം കണ്ടെത്തി. ശുചീകരണ യജ്ഞം ഉദ്ഘാടനംചെയ്ത ധനമന്ത്രി കെ എന് ബാലഗോപാലും കായല് ശുചീകരണ പ്രവര്ത്തനങ്ങളില് പങ്കാളിയായി. മന്ത്രിയോടൊപ്പം കെ സോമപ്രസാദ് എംപി, എം നൗഷാദ് എംഎല്എ, മേയര് പ്രസന്ന ഏണസ്റ്റ്, ഡെപ്യൂട്ടി മേയര് കൊല്ലം മധു, സബ് കലക്ടര് ചേതന്കുമാര് മീണ എന്നിവരും ഉണ്ടായിരുന്നു. തൊഴിലുറപ്പു തൊഴിലാളികള്, ശുചീകരണത്തൊഴിലാളികള്, ഹരിതകര്മസേന അംഗങ്ങള്, വിവിധ വകുപ്പ് ജീവനക്കാര്, യുവജനവിദ്യാര്ഥി സംഘടനകള്, സാമൂഹിക സന്നദ്ധ പ്രവര്ത്തകര് തുടങ്ങിയവരും ശുചീകരണത്തിനിറങ്ങി. ഫ്ലോട്ടിങ് ഗാര്ഡന്, മ്യൂസിക്കല് ഫൗണ്ടന് എന്നിവ നിര്മിക്കും. ദീര്ഘകാല ഹ്രസ്വകാല പദ്ധതികള് വിവിധ വകുപ്പുകളുടെ ഏകോപനത്തിലൂടെ നടപ്പിലാക്കുമെന്ന് മേയര് പ്രസന്ന ഏണസ്റ്റ് പറഞ്ഞു. ആദ്യഘട്ടമായി ലിങ്ക്റോഡില്നിന്ന് വരുന്ന മാലിന്യങ്ങളുടെ ഒഴുക്ക് തടയും. ട്രീറ്റ്മെന്റ് പ്ലാന്റ് സ്ഥാപിക്കും. കേരളപ്പിറവി ദിനത്തില് കോര്പറേഷന് പരിധിയിലെയും കായലിനോട് ചേര്ന്നുള്ള 12 പഞ്ചായത്തുകളിലെയും കുട്ടികള് കായല് മാലിന്യമുക്ത പ്രതിജ്ഞ എടുക്കുമെന്നും മേയര് പറഞ്ഞു. കൊല്ലം കോര്പറേഷന്, ജില്ലാ പഞ്ചായത്ത്, വിവിധ പഞ്ചായത്തുകള്, ജില്ലാ ഭരണകേന്ദ്രം എന്നിവയുടെ സഹകരണത്തോടെയാണ് കായല് പുനരുജ്ജീവന പദ്ധതി നടപ്പാക്കുന്നത്. ഒക്ടോബര് എട്ടുവരെ ശുചീകരണ പ്രവര്ത്തനം തുടരും. ആസാദി കാ അമൃത് മഹോത്സവവുമായി ബന്ധപ്പെട്ട് കൈക്കുളങ്ങര, തങ്കശേരി, പള്ളിത്തോട്ടം, ഫോര്ട്ട് കൊല്ലം എന്നിവിടങ്ങളില് കടല്തീരം വൃത്തിയാക്കുന്നതിന് ഹരിത കര്മസേനയും തൊഴിലുറപ്പു തൊഴിലാളികളും രംഗത്തിറങ്ങും. പദ്ധതി വ്യാപിപ്പിക്കും: ധനമന്ത്രി ശുദ്ധജല ലഭ്യത ഉറപ്പു വരുത്തുന്നതിന്റെ ഭാഗമായി ജലസ്രോതസ്സുകളുടെ സംരക്ഷണവും ശുചീകരണവും ഉറപ്പാക്കുമെന്ന് ധനമന്ത്രി കെ എന് ബാലഗോപാല് പറഞ്ഞു. പരിസ്ഥിതിയുമായി ബന്ധപ്പെട്ട് സര്ക്കാര് നടപ്പാക്കുന്ന ജനകീയ പരിപാടിയുടെ തുടക്കമാണ് അഷ്ടമുടി പുനരുജ്ജീവന പദ്ധതി. ഇതു വിവിധ ഇടങ്ങളിലേക്ക് വ്യാപിപ്പിക്കും. സംസ്ഥാനമൊട്ടാകെയുള്ള കായലുകളുടെ സംരക്ഷണം, ഡാമുകളുടെ ആഴം കൂട്ടല്, നദികളുടെ വീണ്ടെടുപ്പ് എന്നിവയ്ക്കായി ഈ വര്ഷം 50 കോടി ചെലവഴിക്കുമെന്നും മന്ത്രി വ്യക്തമാക്കി. ദേശാഭിമാനി വാര്ത്തകള് ഇപ്പോള് വാട്സാപ്പിലും ടെലഗ്രാമിലും ലഭ്യമാണ്. വാട്സാപ്പ് ചാനല് സബ്സ്ക്രൈബ് ചെയ്യുന്നതിന് ക്ലിക് ചെയ്യു.. ടെലഗ്രാം ചാനല് സബ്സ്ക്രൈബ് ചെയ്യുന്നതിന് ക്ലിക് ചെയ്യു.. Tags : മറ്റു വാര്ത്തകള്